Rowan Atkinson

**Rowan Sebastian Atkinson** (sündinud 6. jaanuaril 1955) on inglise koomik, filminäitleja ja stsenarist. 

Ta on mänginud nimiosa komöödiasarjades „Blackadder“ (1983–1989) ja „Mr. Bean“ (1990–1995) ning filmisarjas „Johnny English“ (2003–2018). 

Atkinsoni esimesed tähelepanuväärsemad rollid olid filmis „The Secret Policeman's Ball“ (1979) ja BBC sketšisaates „Not the Nine O'Clock News“ (1979–1982). Viimase eest pälvis ta 1981. aastal Briti Akadeemia auhinna parima meelelahutusliku telesaate kategoorias.

Atkinson kuulus 2003. aastal ajakirja The Observer koostatud edetabelis 50 naljakaima Briti komöödianäitleja hulka ning 2005. aastal arvati ta kaaskoomikute küsitluses läbi aegade 50 parima koomiku hulka. Ta on teinud koostööd stsenarist Richard Curtise ja helilooja Howard Goodalliga. Nende mõlemaga tutvus ta 1970. aastatel Oxfordi ülikooli teatriühingus. Lisaks 1981. aasta BAFTA-le sai Atkinson Laurence Olivier' auhinna oma 1981. aastal West Endis esietendunud lavastuse „Rowan Atkinson in Revue“ eest. Atkinson nimetati 2013. aastal sünnipäeva autasustamisel Briti impeeriumi ordu komandöriks draama ja heategevuse teenete eest.

## Lapsepõlv ja haridus
Rowan Atkinson sündis Inglismaal Newcastle upon Tyne'is 1955. aastal.

Tema vanemad Eric Atkinson ja Ella May abiellusid 29. juunil 1945. Eric Atkinson on talupidaja ja ettevõtja. Rowanil on vanemad vennad Rodney ja Rupert. Kolmas vanem vend Paul suri lapsena.

Atkinson õppis Durhamis ettevalmistuskoolis ja Saint Beesi koolis. Ta on lõpetanud Newcastle'i ülikooli elektrotehnika eriala bakalaureuseõppe. 1975. aastal jätkas ta elektrotehnikaõpinguid Oxfordi ülikooli The Queen's College'is magistriõppes (sinna astus 1935. aastal ka ta isa).

## Töö näitlejana
### Kuuldemängudes
Atkinsonil oli 1979. aastal peaosa raadiojaama BBC Radio 3 komöödiasarjas „The Atkinson People“. See sisaldas intervjuusid väljamõeldud suurkujudega, keda Atkinson ise mängis. Sarja kirjutasid Atkinson ja Richard Curtis ning selle produtsent oli Griff Rhys Jones.

### Telesarjades
Atkinson käis pärast ülikooli lõpetamist Angus Deaytoniga komöödiapaarina ringreisil. Seda filmiti ja näidati hiljem televisioonis. Pärast selle edu tegi ta 1979. aastal London Weekend Televisionile ühekordse erisaate „Canned Laughter“. Seejärel mängis ta BBC-s komöödiasaates „Not The Nine O'Clock News“, mille produtsent oli tema sõber John Lloyd. Lavastuses mängis ta üht peaosa koos Pamela Stephensoni, Griff Rhys Jonesi ja Mel Smithiga ning oli ise üks peamisi sketšikirjutajaid.

„Mr. Bean“ esilinastus Thames Televisionis 1. jaanuaril 1990. Sarja peategelane meenutab mõnd Buster Keatoni loodud tegelaskuju, kuid Atkinson ise väidab, et teda on peamiselt inspireerinud härra Hulot (tegelaskuju, keda mängis Jacques Tati).

## Filmid

## Telesarjad

## Isiklikku
2001. aasta märtsis, kui Atkinson oli teel puhkusereisile Keeniasse, minestas tema eralennuki piloot. Atkinson suutis lennukit õhus hoida, kuni piloot oli toibunud ja võimeline lennukiga maanduma Nairobi lennujaamas.

### Lapsed ja abielu
Rowan Atkinson abiellus 1990. aasta veebruaris Sunetra Sastryga. Neil on kaks last, Ben ja Lily. Paar tutvus 1980. aastate lõpus, kui Sunetra töötas meigikunstnikuna BBC-s. Nad lahutasid abielu 10. novembril 2015. Alates 2014. aastast on Atkinson koos Louise Fordiga.

### Poliitika
2005. aasta juunis esitas Atkinson koos mitme silmapaistva Briti näitleja ja kirjanikuga (sealhulgas Nicholas Hytner, Stephen Fry ja Ian McEwaniga) parlamendile ühise pöördumise, milles kutsuti üles vastuolulist rassilise ja usulise vaenu seaduse eelnõu uuesti läbi vaatama. 2009. aastal kritiseeris ta homofoobse kõne legaliseerimist, öeldes, et House of Lords (parlamendi ülemkoda) peab hääletama vastu valitsuse katsele kõrvaldada homoseksuaalsete inimeste vastase vaenu seadusest kõnevabaduse klausel.

## Viited

## Välislingid
*
* Rowan Atkinson filmiveeb.ee-s